Dafide o ne a amiwa pelo ke kgakololo mme o ne a e amogela. O ne a letla Modimo gore a mmope. A wena o dira jalo? (Bona serapa 6) 4 Jehofa o bontsha jang gore o a atamelesega? Le fa Jehofa e le Mmopi yo o maatlaotlhe wa lobopo lwa rona lo logolo, o re tlhomamisetsa gore o iketleeditse go reetsa dithapelo tsa rona le go di araba e bile o tlhoafaletse go dira jalo. (Bala Pesalema 145:18; Isaia 30:18, 19.) Re ka kgona go bua le Modimo ka sengwe le sengwe, nako nngwe le nngwe kgotsa gongwe le gongwe. Re ka mo atamela ka kgololesego, re tlhomamisegile gore a ka se re kgobe. (Pes. 65:2; Jak. 1:5) Lefoko la Modimo le tlhalosa gore Jehofa o batla go atamelwa, mme le tlhalosa seo ka tsela e rona batho re ka e tlhaloganyang sentle. Ka sekai, mopesalema Dafide o ne a kwala gore “matlho a ga Jehofa a mo” go rona le gore ‘seatla sa gagwe sa moja se re ngangatletse.’ (Pes. 34:15; 63:8) Moporofeti Isaia o ne a tshwantshanya Jehofa le modisa, fa a ne a re: “O tla phutha dikwanyana mmogo ka lebogo la gagwe; mme o tla di tshola mo sehubeng sa gagwe.” (Isa. 40:11) Akanya fela! Jehofa o batla re mo atamela jaaka kwana e e robetseng mo sehubeng sa modisa yo o lorato. Ruri Jehofa ke Rre yo o atamelesegang! Re ka kgona jang go mo etsa mo ntlheng eno?